CELEX: 52017PC0769
Language: el
Date: 2017-12-19
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την κατάργηση του κανονισμού (ΕΕ) αριθ. 256/2014 του Ευρωπαϊκού Κοινοβουλίου και του Συμβουλίου σχετικά με την κοινοποίηση στην Επιτροπή των επενδυτικών σχεδίων σε ενεργειακή υποδομή εντός της Ευρωπαϊκής Ένωσης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 19.12.2017
            COM(2017) 769 final
            2017/0347(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την κατάργηση του κανονισμού (ΕΕ) αριθ. 256/2014 του Ευρωπαϊκού Κοινοβουλίου και του Συμβουλίου σχετικά με την κοινοποίηση στην Επιτροπή των επενδυτικών σχεδίων σε ενεργειακή υποδομή εντός της Ευρωπαϊκής Ένωσης 
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Η ακόλουθη πρόταση για την κατάργηση του κανονισμού (ΕΕ) αριθ. 256/2014 (εφεξής «ο κανονισμός») υποβάλλεται στο πλαίσιο του προγράμματος REFIT της Επιτροπής και της δέσμευσής της για βελτίωση της νομοθεσίας. Στόχος είναι να διασφαλιστεί νομοθετικό πλαίσιο κατάλληλο για τον επιδιωκόμενο σκοπό και υψηλής ποιότητας, όπως αναφέρεται στη διοργανική συμφωνία μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για τη βελτίωση του νομοθετικού έργου
                  1
               . Η Επιτροπή έχει διαπιστώσει ότι ο εν λόγω κανονισμός δεν είναι πλέον κατάλληλος για τον επιδιωκόμενο σκοπό και προτείνει να καταργηθεί.
            
            
               Στις 26 Φεβρουαρίου 2014 εκδόθηκε ο κανονισμός (ΕΕ) αριθ. 256/2014 σχετικά με την κοινοποίηση στην Επιτροπή των επενδυτικών σχεδίων σε ενεργειακή υποδομή εντός της Ευρωπαϊκής Ένωσης, για να διασφαλιστεί ότι η ενεργειακή πολιτική της ΕΕ αναπτύσσεται κατά τρόπο αποτελεσματικό και ανταποκρίνεται στις πραγματικές ανάγκες της ΕΕ. Ο εν λόγω κανονισμός υποστηρίχθηκε με τον εκτελεστικό κανονισμό (ΕΕ) αριθ. 1113/2014 της Επιτροπής, της 16ης Οκτωβρίου 2014, με τον οποίο καθορίζεται η μορφή και άλλες τεχνικές λεπτομέρειες της κοινοποίησης που αναφέρεται στα άρθρα 3 και 5 του κανονισμού (ΕΕ) αριθ. 256/2014
                  2
               .
            
            
               Βάσει του άρθρου 194 της Συνθήκης για τη λειτουργία της Ευρωπαϊκής Ένωσης, με τον κανονισμό (ΕΕ) αριθ. 256/2014 και τον εκτελεστικό κανονισμό (ΕΕ) αριθ. 1113/2014 της Επιτροπής απαιτούνταν από τα κράτη μέλη να κοινοποιούν στην Επιτροπή επενδυτικά σχέδια για τα οποία είχαν αρχίσει εργασίες κατασκευής ή παροπλισμού ή είχε ληφθεί οριστική απόφαση περί επένδυσης. Κατ’ αυτόν τον τρόπο, η Επιτροπή θα αποκτούσε πρόσβαση σε δεδομένα και πληροφορίες για σχεδιαζόμενες εξελίξεις της δυναμικότητας παραγωγής, μεταφοράς και αποθήκευσης, καθώς και για σχέδια έργων στους διάφορους ενεργειακούς κλάδους που ενδιαφέρουν την ΕΕ και είναι σημαντικά για τις μελλοντικές πολιτικές ενέργειας και επενδύσεων.
            
            
               Κατά συνέπεια, ο κανονισμός είχε στόχο να παρέχεται στην Επιτροπή συνολική εικόνα της εξέλιξης των επενδύσεων στην ενεργειακή υποδομή της ΕΕ, ώστε να μπορεί να εκπληρώνει καλύτερα τις αρμοδιότητές της στον τομέα της ενέργειας. 
            
            
               Οι υποχρεώσεις που απέρρεαν από τον εν λόγω κανονισμό ήταν ήδη σε ισχύ δυνάμει του κανονισμού (ΕΕ, Ευρατόμ) αριθ. 617/2010 του Συμβουλίου, της 24ης Ιουνίου 2010, σχετικά με την κοινοποίηση στην Επιτροπή των επενδυτικών σχεδίων σε ενεργειακή υποδομή εντός της Ευρωπαϊκής Ένωσης και την κατάργηση του κανονισμού (ΕΚ) αριθ. 736/96
                  3
               .  Το Δικαστήριο ακύρωσε τον κανονισμό αριθ. 617/2010 του Συμβουλίου
                  4
                λόγω της εσφαλμένης νομικής του βάσης, τα αποτελέσματά του όμως διατηρήθηκαν σε ισχύ μέχρι την έκδοση του κανονισμού (ΕΕ) αριθ. 256/2014. 
            
            
               Από τότε που τέθηκαν σε εφαρμογή οι υποχρεώσεις δυνάμει του παρόντος κανονισμού και του προγενέστερού του, κανονισμού αριθ. 617/2010 του Συμβουλίου, τα κράτη μέλη έχουν ολοκληρώσει τρεις διαδικασίες υποβολής εκθέσεων (2011, 2013 και 2015). Ως εκ τούτου, έχει παρέλθει αρκετός χρόνος ώστε να είναι σε θέση η Επιτροπή να πραγματοποιήσει τεκμηριωμένη κριτική ανάλυση για το κατά πόσον ο κανονισμός είχε τα αναμενόμενα αποτελέσματα. 
            
            
               2.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις, καταλληλότητα του κανονιστικού πλαισίου και απλούστευση
            
            
               Μετά την πραγματοποίηση τριών διαδικασιών υποβολής εκθέσεων από τα κράτη μέλη δυνάμει του παρόντος κανονισμού και του προγενέστερού του κανονισμού, η Επιτροπή ανέθεσε τρεις εξωτερικές μελέτες. Με βάση τα πορίσματα αυτών των μελετών, το 2016 η Επιτροπή επανεξέτασε τον κανονισμό (ΕΕ) αριθ. 256/2014 σύμφωνα με το άρθρο 11 του ίδιου του κανονισμού. Η επανεξέταση έγινε στο πλαίσιο ευρύτερου ελέγχου καταλληλότητας που αφορούσε τις υποχρεώσεις σχεδιασμού και υποβολής εκθέσεων δυνάμει της νομοθεσίας για την ενέργεια. Η Επιτροπή δημοσίευσε τον έλεγχο καταλληλότητας τον Νοέμβριο του 2016
                  5
               , μαζί με την πρόταση κανονισμού για τη διακυβέρνηση της Ενεργειακής Ένωσης
                  6
               . 
            
            
               Από τη διαδικασία αυτή προέκυψε ότι:
            
            
               1.Υπήρχαν σημαντικές επικαλύψεις μεταξύ των υποχρεώσεων υποβολής εκθέσεων δυνάμει του εν λόγω κανονισμού και των υποχρεώσεων υποβολής εκθέσεων προς το ΕΔΔΣΜ ΗΕ
                  7
                και το ΕΔΔΣΜ αερίου
                  8
               , με λίγη ή καθόλου προστιθέμενη αξία από τις υποχρεώσεις δυνάμει του παρόντος κανονισμού. 
            
            
               2.Οι περισσότερες από τις πληροφορίες που παρέχονται από τα κράτη μέλη δυνάμει του εν λόγω κανονισμού μπορούν εύκολα να αντληθούν από άλλες πηγές: τα ΕΔΔΣΜ (Ευρωπαϊκά Δίκτυα Διαχειριστών Συστημάτων Μεταφοράς), τα ΔΠΑΔ (δεκαετή προγράμματα ανάπτυξης δικτύων), τις ετήσιες εκθέσεις των διαχειριστών συστημάτων μεταφοράς και των επιχειρήσεων κοινής ωφελείας, τα εθνικά τομεακά σχέδια ανάπτυξης (π.χ. σχέδια δράσης για τις ανανεώσιμες πηγές ενέργειας) κ.λπ. Επιπλέον, η Επιτροπή συλλέγει τακτικά πληροφορίες για την αγορά μέσω του Ευρωπαϊκού Παρατηρητηρίου των Ενεργειακών Αγορών (EMOS).
            
            
               3.Από το σύνολο των τριών ολοκληρωμένων διαδικασιών, τα δεδομένα που συλλέχθηκαν κάλυπταν μόνο περίπου το ήμισυ του ενεργειακού κλάδου της ΕΕ.
            
            
               4.Η χρησιμότητα των τριών διαδικασιών υποβολής εκθέσεων που πραγματοποιήθηκαν υπονομεύθηκε από εγγενείς δυσχέρειες στην εφαρμογή ορισμένων από τις απαιτήσεις του κανονισμού, ιδίως όσον αφορά τις πληροφορίες που πρέπει να παρέχονται σχετικά με τη μελλοντική δυναμικότητα.
            
            
               Κατά συνέπεια, η Επιτροπή κατέληξε στο συμπέρασμα ότι ο κανονισμός (ΕΕ) αριθ. 256/2014 δεν έφερε τα αναμενόμενα αποτελέσματα. Ως εκ τούτου, θα πρέπει να προταθεί η κατάργησή του.
            
            
               •Διαβουλεύσεις με τα ενδιαφερόμενα μέρη
            
            
               Στο πλαίσιο των προπαρασκευαστικών εργασιών για την πρότασή της για νομοθετική πρωτοβουλία σχετικά με τη διακυβέρνηση της Ενεργειακής Ένωσης
                  9
               , η Επιτροπή προέβη σε εκτεταμένη διαβούλευση με σκοπό τη συλλογή απόψεων και εισηγήσεων από τα ενδιαφερόμενα μέρη, τους πολίτες και τα κράτη μέλη. Με τη διαβούλευση διερευνήθηκε ο τρόπος με τον οποίο θα ήταν δυνατή η βελτίωση των υφιστάμενων ρυθμίσεων σχεδιασμού και υποβολής εκθέσεων στον τομέα της ενέργειας ώστε να επιτευχθούν οι στόχοι της Ενεργειακής Ένωσης και να μειωθεί ο διοικητικός φόρτος.
            
         
         
            
               Η δημόσια διαβούλευση ξεκίνησε στις 11 Ιανουαρίου 2016, διήρκεσε πάνω από 12 εβδομάδες και ολοκληρώθηκε στις 22 Απριλίου 2016. Οι απαντήσεις ελήφθησαν υπόψη στην αξιολόγηση και στον έλεγχο καταλληλότητας των υφιστάμενων υποχρεώσεων σχεδιασμού και υποβολής εκθέσεων από την Επιτροπή, καθώς και στην εκτίμηση των επιπτώσεων της νομοθετικής της πρότασης για τη διακυβέρνηση της Ενεργειακής Ένωσης.
            
            
               Οι απαντήσαντες στο πλαίσιο της διαβούλευσης υποστήριξαν ότι οι υποχρεώσεις που απορρέουν από τον κανονισμό (ΕΕ) αριθ. 256/2014 θα μπορούσαν να καταργηθούν
                  10
               .
            
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
            
            
               Η πρόταση καταργεί τον κανονισμό (ΕΕ) αριθ. 256/2014 του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με την κοινοποίηση στην Επιτροπή των επενδυτικών σχεδίων σε ενεργειακή υποδομή εντός της Ευρωπαϊκής Ένωσης, την αντικατάσταση του κανονισμού (ΕΕ, Ευρατόμ) αριθ. 617/2010 του Συμβουλίου και την κατάργηση του κανονισμού (ΕΚ) αριθ. 736/96 του Συμβουλίου.
            
            
               Η νομική βάση του κανονισμού (ΕΕ) αριθ. 256/2014, ήτοι το άρθρο 194 της Συνθήκης για τη λειτουργία της Ευρωπαϊκής Ένωσης, υπόκειται στη συνήθη νομοθετική διαδικασία. Ως εκ τούτου, η Επιτροπή προτείνει στο Ευρωπαϊκό Κοινοβούλιο και στο Συμβούλιο την κατάργηση του εν λόγω κανονισμού.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ 
            
            
               Ο κανονισμός είχε πολύ περιορισμένες δημοσιονομικές επιπτώσεις, οι οποίες συνδέονταν με δαπάνες για τεχνολογία πληροφοριών, απόκτηση δεδομένων και επιστροφή των εξόδων των εμπειρογνωμόνων. Ούτε για τους προϋπολογισμούς των κρατών μελών δεν αναμένονταν σημαντικές άμεσες επιπτώσεις.
            
            
               Η κατάργηση του εν λόγω κανονισμού θα θέσει τέλος στις περιορισμένες δαπάνες που συνδέονται με αυτόν. Θα συμβάλει στον εξορθολογισμό της χρήσης των πόρων της Επιτροπής και των κρατών μελών, με την κατάργηση των διπλών υποχρεώσεων υποβολής εκθέσεων και της επεξεργασίας δεδομένων που έχουν καταστεί διαθέσιμα μέσω άλλων πηγών, υψηλότερης ποιότητας.
            
            
               2017/0347 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την κατάργηση του κανονισμού (ΕΕ) αριθ. 256/2014 του Ευρωπαϊκού Κοινοβουλίου και του Συμβουλίου σχετικά με την κοινοποίηση στην Επιτροπή των επενδυτικών σχεδίων σε ενεργειακή υποδομή εντός της Ευρωπαϊκής Ένωσης 
               
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 194,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  11
               ,
            
            
               Έχοντας υπόψη τη γνώμη της Επιτροπής των Περιφερειών
                  12
               , 
            
            
               Αποφασίζοντας σύμφωνα με τη συνήθη νομοθετική διαδικασία,
            
         
         
            
               Εκτιμώντας τα ακόλουθα:
            
            
               (1)Με τη διοργανική συμφωνία για τη βελτίωση του νομοθετικού έργου, της 13ης Απριλίου 2016
                  13
               , το Ευρωπαϊκό Κοινοβούλιο, το Συμβούλιο της Ευρωπαϊκής Ένωσης και η Ευρωπαϊκή Επιτροπή επιβεβαίωσαν την κοινή τους δέσμευση να επικαιροποιούν και να απλουστεύουν τις νομοθετικές διατάξεις.
            
            
               (2)Για την αποκατάσταση και τη μείωση του όγκου της νομοθεσίας, είναι απαραίτητο να εντοπίζονται νομοθετικές πράξεις που είναι παρωχημένες ή δεν είναι πλέον κατάλληλες για τον επιδιωκόμενο σκοπό. Με την κατάργηση των εν λόγω νομοθετικών πράξεων, το νομοθετικό πλαίσιο διατηρείται διαφανές, σαφές και εύχρηστο.
            
            
               (3)Με τον κανονισμό (ΕΕ) αριθ. 256/2014 του Ευρωπαϊκού Κοινοβουλίου και του Συμβουλίου
                  14
                απαιτούνταν από τα κράτη μέλη να κοινοποιούν στην Επιτροπή επενδυτικά σχέδια για τα οποία είχαν αρχίσει εργασίες κατασκευής ή παροπλισμού ή είχε ληφθεί οριστική απόφαση περί επένδυσης. 
            
            
               (4)Οι υποχρεώσεις που απορρέουν από τον κανονισμό (ΕΕ) αριθ. 256/2014 όσον αφορά την κοινοποίηση των επενδυτικών σχεδίων και ορισμένων πληροφοριών και στοιχείων που συνδέονται με αυτά υπήρχαν ήδη δυνάμει του κανονισμού (ΕΕ, Ευρατόμ) αριθ. 617/2010 του Συμβουλίου
                  15
               . Το Δικαστήριο ακύρωσε τον κανονισμό (ΕΕ, Ευρατόμ) αριθ. 617/2010
                  16
                λόγω της εσφαλμένης νομικής του βάσης, τα αποτελέσματά του όμως διατηρήθηκαν σε ισχύ μέχρι την έκδοση του κανονισμού (ΕΕ) αριθ. 256/2014. 
            
            
               (5)Το προηγούμενο νομοθετικό πλαίσιο είχε ως στόχο να παρέχονται στην Επιτροπή δεδομένα και πληροφορίες για σχεδιαζόμενες εξελίξεις της δυναμικότητας παραγωγής, μεταφοράς και αποθήκευσης, καθώς και για σχέδια έργων στους ενεργειακούς κλάδους. Σκοπός του ήταν να παρέχεται στην Επιτροπή συνολική εικόνα της εξέλιξης των επενδύσεων στην ενεργειακή υποδομή της ΕΕ.
            
            
               (6)Από τότε που θεσπίστηκαν οι υποχρεώσεις δυνάμει του κανονισμού (ΕΕ) αριθ. 256/2014 και του κανονισμού (ΕΕ, Ευρατόμ) αριθ. 617/2010 του Συμβουλίου, έχουν πραγματοποιηθεί τρεις διαδικασίες υποβολής εκθέσεων (το 2011, το 2013 και το 2015). Επιπλέον, μετά την πραγματοποίηση των τριών διαδικασιών υποβολής εκθέσεων από τα κράτη μέλη δυνάμει του κανονισμού (ΕΕ) αριθ. 256/2014, η Επιτροπή ανέθεσε τρεις εξωτερικές μελέτες. Κατά συνέπεια, έχει παρέλθει αρκετός χρόνος και έχει αποκτηθεί επαρκής εμπειρία ώστε να είναι σε θέση η Επιτροπή να πραγματοποιήσει τεκμηριωμένη κριτική ανάλυση για το κατά πόσον ο κανονισμός απέδωσε τα αναμενόμενα αποτελέσματα. 
            
            
               (7)Το 2016, η Επιτροπή πραγματοποίησε την επανεξέταση που προβλέπεται στο άρθρο 11 του κανονισμού (ΕΕ) αριθ. 256/2014, καθώς και διαβούλευση με τα ενδιαφερόμενα μέρη η οποία κάλυψε όλες τις υποχρεώσεις σχεδιασμού και υποβολής εκθέσεων στον ενεργειακό κλάδο. Η Επιτροπή κατέληξε στο συμπέρασμα ότι υπήρχαν σημαντικές επικαλύψεις μεταξύ των υποχρεώσεων υποβολής εκθέσεων δυνάμει του κανονισμού (ΕΕ) αριθ. 256/2014 και των υποχρεώσεων υποβολής εκθέσεων προς τους διαχειριστές συστημάτων μεταφοράς ενέργειας ΕΔΔΣΜ ΗΕ και ΕΔΔΣΜ αερίου. Κατέστη επίσης προφανές ότι η ποιότητα και η καταλληλότητα των πληροφοριών και στοιχείων που λαμβάνονταν ήταν συχνά ανεπαρκής και ότι οι εν λόγω πληροφορίες και τα στοιχεία είχαν καταστεί διαθέσιμα στην Επιτροπή μέσω άλλων πηγών, όπως τα ΕΔΔΣΜ (Ευρωπαϊκά Δίκτυα Διαχειριστών Συστημάτων Μεταφοράς), τα ΔΠΑΔ (δεκαετή προγράμματα ανάπτυξης δικτύων), οι ετήσιες εκθέσεις των διαχειριστών συστημάτων μεταφοράς και των επιχειρήσεων κοινής ωφελείας, τα εθνικά σχέδια ανάπτυξης κ.λπ. Επιπλέον, επισημάνθηκε ότι η Επιτροπή είχε άμεση πρόσβαση σε δεδομένα των αγορών μέσω του Ευρωπαϊκού Παρατηρητηρίου των Ενεργειακών Αγορών (EMOS).
            
            
               (8)Κατά συνέπεια, ο κανονισμός (ΕΕ) αριθ. 256/2014 δεν απέδωσε τα αναμενόμενα αποτελέσματα από την άποψη της ποσότητας, της ποιότητας και της καταλληλότητας των δεδομένων και πληροφοριών που λαμβάνονταν από την Επιτροπή.
            
            
               (9)Συνεπώς ο κανονισμός (ΕΕ) αριθ. 256/2014 θα πρέπει να καταργηθεί,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κανονισμός (ΕΕ) αριθ. 256/2014 καταργείται.
            
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        Διοργανική συμφωνία μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για τη βελτίωση του νομοθετικού έργου. 
                  ΕΕ L 123 της 12.5.2016, σ. 1–14.
               
               
                  
                     (2)
                  
                        ΕΕ L 302 της 22.10.2014, σ. 26. 
               
               
                  
                     (3)
                  
                        
                  ΕΕ L 180 της 15.7.2010, σ. 7
                  .
               
               
                  
                     (4)
                  
                        Απόφαση του Δικαστηρίου της 6ης Σεπτεμβρίου 2012 στην υπόθεση C-490/10, Ευρωπαϊκό Κοινοβούλιο κατά Συμβουλίου της Ευρωπαϊκής Ένωσης, (Συλλογή της Νομολογίας 2012, σ. I-0000).
               
               
                  
                     (5)
                  
                        Έγγραφο εργασίας των υπηρεσιών της Επιτροπής (2016) 396 final. 
                  http://ec.europa.eu/energy/sites/ener/files/documents/1_en_autre_document_travail_service_part1_v4.pdf
               
               
                  
                     (6)
                  
                        COM/2016/0759 final/2 - 2016/0375 (COD). Πρόταση της Επιτροπής για κανονισμό του Ευρωπαϊκού Κοινοβουλίου και του Συμβουλίου για τη διακυβέρνηση της Ενεργειακής Ένωσης, που τροποποιεί την οδηγία 94/22/ΕΚ, την οδηγία 98/70/ΕΚ, την οδηγία 2009/31/ΕΚ, τον κανονισμό (ΕΚ) αριθ. 663/2009, τον κανονισμό (ΕΚ) αριθ. 715/2009, την οδηγία 2009/73/ΕΚ, την οδηγία 2009/119/ΕΚ του Συμβουλίου, την οδηγία 2010/31/ΕΕ, την οδηγία 2012/27/ΕΕ, την οδηγία 2013/30/ΕΕ και την οδηγία (ΕΕ) 2015/652 του Συμβουλίου και καταργεί τον κανονισμό (ΕΕ) αριθ. 525/2013. 
               
               
                  
                     (7)
                  
                        Ευρωπαϊκό δίκτυο διαχειριστών συστημάτων μεταφοράς ηλεκτρικής ενέργειας.
               
               
                  
                     (8)
                  
                        Ευρωπαϊκό δίκτυο διαχειριστών συστημάτων μεταφοράς αερίου.
               
               
                  
                     (9)
                  
                        COM/2016/0759 final/2 - 2016/0375 (COD). Πρόταση της Επιτροπής για κανονισμό του Ευρωπαϊκού Κοινοβουλίου και του Συμβουλίου για τη διακυβέρνηση της Ενεργειακής Ένωσης, που τροποποιεί την οδηγία 94/22/ΕΚ, την οδηγία 98/70/ΕΚ, την οδηγία 2009/31/ΕΚ, τον κανονισμό (ΕΚ) αριθ. 663/2009, τον κανονισμό (ΕΚ) αριθ. 715/2009, την οδηγία 2009/73/ΕΚ, την οδηγία 2009/119/ΕΚ του Συμβουλίου, την οδηγία 2010/31/ΕΕ, την οδηγία 2012/27/ΕΕ, την οδηγία 2013/30/ΕΕ και την οδηγία (ΕΕ) 2015/652 του Συμβουλίου και καταργεί τον κανονισμό (ΕΕ) αριθ. 525/2013. 
               
               
                  
                     (10)
                  
                        Βλ. ό.π. SWD(2016) 396 final, σ. 118.
               
               
                  
                     (11)
                  
                        ΕΕ C […] της […], σ. […].
               
               
                  
                     (12)
                  
                        ΕΕ C […] της […], σ. […].
               
               
                  
                     (13)
                  
                        ΕΕ L 123 της 12.5.2016, σ. 1.
               
               
                  
                     (14)
                  
                        Κανονισμός (ΕΕ) αριθ. 256/2014 του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με την κοινοποίηση στην Επιτροπή των επενδυτικών σχεδίων σε ενεργειακή υποδομή εντός της Ευρωπαϊκής Ένωσης, την αντικατάσταση του κανονισμού (ΕΕ, Ευρατόμ) αριθ. 617/2010 του Συμβουλίου και την κατάργηση του κανονισμού (ΕΚ) αριθ. 736/96 του Συμβουλίου (ΕΕ L 84 της 20.3.2014, σ. 61).
               
               
                  
                     (15)
                  
                        Κανονισμός (ΕΕ, Ευρατόμ) αριθ. 617/2010 του Συμβουλίου, της 24ης Ιουνίου 2010, σχετικά με την κοινοποίηση στην Επιτροπή των επενδυτικών σχεδίων σε ενεργειακή υποδομή εντός της Ευρωπαϊκής Ένωσης και την κατάργηση του κανονισμού (ΕΚ) αριθ. 736/96 (
                  ΕΕ L 180 της 15.7.2010, σ. 7
                  ).
               
               
                  
                     (16)
                  
                        Απόφαση του Δικαστηρίου της 6ης Σεπτεμβρίου 2012 στην υπόθεση C-490/10, Ευρωπαϊκό Κοινοβούλιο κατά Συμβουλίου της Ευρωπαϊκής Ένωσης, ECLI:EU:C:2012:525.